কর্ণফুলী নদের কাপ্তাই অঞ্চলের মগবান মৌজার মোরঘোনা নামক গ্রামের মধ্যবিত্ত চাকমা পরিবারের সন্তান যুবক রথীন্দ্র প্রব্রজ্জিত সমাজে বিরাজমান সেই জীবন দৃষ্টিকোণ থেকে প্রব্রজ্যা জীবন গ্রহণ করেননি। বাংলা ভাষায় লেখা পড়ায় পারদর্শী এই মেধাবী ব্যক্তি কিশোরজীবন থেকেই পাঠে ও মননে ছিলেন বৈজ্ঞানিক মানসিকতায় কৌতুহলী অনুসন্ধিৎসু। তাই বাংলা ভাষায় জ্ঞান-বিজ্ঞানের, ধর্ম-দর্শনের যত বই তৎকালের রাঙামাটিতে পাওয়া যেত তা যে-কোনো মূল্যে সংগ্রহ করে শ্রমসাধ্য কর্মজীবনের পাশাপাশি অধ্যয়ন করতেন। কৈশোরে পিতৃহারা পরিবারের প্রথম সন্তান কিশোর রথীন্দ্র পরিবারের ভরণ-পোষণের দায়িত্ব পালন করতে গিয়ে জীবনের কষাঘাতের অভিজ্ঞতাও সঞ্চয় করেছিলেন ২৯ বছরের ভরা যৌবন পর্যন্ত। রাঙামাটির রিজার্ভ বাজারে বিরাজ মোহন দেওয়ানের তেলের ডিপোতে চাকুরিকালে সৌভাগ্যক্রমে সখ্যতা গড়ে উঠেছিল বুদ্ধধর্মে অভিজ্ঞ বিরাগচিত্তসম্পন্ন ডাক্তার গজেন্দ্র লাল বড়–য়ার সাথে। পাহাড়তলী মহামুনি হাইস্কুলের শিক্ষক মোহনীরঞ্জন বড়–য়া লিখিত বুদ্ধ সন্ন্যাস কীর্তন আর সিদ্ধার্থের গৃহত্যাগ নাটকের অভিনয় দর্শন এ সকল উপাদান তাঁকে প্রব্রজ্যাজীবন গ্রহণে উদ্বুদ্ধ যেমন করেছিল, সেই সাথে উচ্চশিক্ষিত হিন্দুদের লেখা বুদ্ধ ও বুদ্ধধর্মীয় গ্রন্থাবলীতে বুদ্ধজ্ঞানের উচ্চপ্রশংসাও তাঁকে প্রব্রজ্যা গ্রহণ করে বুদ্ধজ্ঞান গবেষণা করতে কম উদ্বুদ্ধ করেনি। তাই তিনি বিজ্ঞানী নিউটন, জর্জ স্টিফেনের জীবন-সাধনার প্রণালীতে বুদ্ধের জীবন-দর্শনকে নিয়ে গবেষণা করতে বেছে নিয়েছিলেন বুদ্ধ-প্রশংসিত জনশূন্য নির্জন অরণ্যের একাকী জীবন ঠিক রাজসন্ন্যাসী সিদ্ধার্থের মতোই। বুদ্ধ ও তাঁর জীবন-দর্শনকে নিয়ে তাঁর এভাবে নিবিড় গবেষণা চলে সুদীর্ঘ ২২টি বছর। বৌদ্ধ সাধনাবিষয়ক গ্রন্থ শান্তিপদ প্রজ্ঞাদর্শনাদি গ্রন্থের আলোকে দেহ ও মনের ক্রিয়া-প্রতিক্রিয়া দৈহিক ষড়েন্দ্রিয় চক্ষু, কর্ণ, নাসিকা, জিহ্বা, দেহ ও মনের মাধ্যমে যা ঘটে তৎসমুদয়কে বুদ্ধ-উপদিষ্ট লোভ-দ্বেষ-মোহের ক্ষয় সাধনে নির্বাণ নামক পরম শান্তি-সুখ অর্জনের লক্ষ্যেই পরিচালিত করেছিলেন তিনি। দেখা গেছে তাঁর সেই আরণ্যিক জীবনের সেই প্রয়াসজাত অভ্যাসটি আমরণ তিনি ধারণ করেছিলেন স্বীয় জীবনে। পূজ্য বনভন্তে তাঁর শিষ্যগণকে প্রাত্যহিক ভোরের ধর্মদেশনায় মাঝে মধ্যে বলতেন, চাকমারা বুদ্ধের প্রকৃত ধর্ম সম্পর্কে যেমন অনভিজ্ঞ ছিল, তেমনি ছিল দরিদ্র। আর একারণেই তাঁর অরণ্যবাস জীবনের ২২টি বছরে ধনপাতায় ও দীঘিনালায় বহুকাল অন্ন বস্ত্র ও কুটিরের অভাবে বৃষ্টিতে, রোদে, শীতে কষ্ট পেয়েছেন, ভিক্ষান্ন সংগ্রহে গিয়ে বহুবার উপোস থেকেছেন, আর রোগে বিনা চিকিৎসায় মারা যাওয়ার উপক্রমও হয়েছেন। সে কারণে জীবন ধারণজনিত দুঃখসত্যকে তিনি অতিগভীরভাবে এবং সহজে উপলব্ধি করতে সক্ষম হয়েছিলেন। দেখা গেছে, রাঙামাটি রাজবন বিহারে ভক্তজনদের অগাধ দান আর সুখ-সুবিধার প্রাচুর্যগুলো দেখে দেখে তিনি কোনো কোনো সময়ে এমন মন্তব্যও করতে শুনেছি চাকমারা যে তখন গরিব ছিল, ভালোই হয়েছে। তারা ধনী হলে বনভন্তে বুদ্ধজ্ঞান লাভ করতে পারত না। তোমরা আমার শিষ্যরা এখন যেই সুখ-সুবিধা ভোগ করছ, তাতে আমার মনে হচ্ছে মহাদুর্ভিক্ষে ৩/৪ দিন যদি উপোস থাকতে হয়, জানি না কয়জন প্রব্রজ্যা জীবনে থাকবে।